32002R2154
L 328/4
JURNALUL OFÍCIAL AL UNIUNII EUROPENE
REGULAMENTUL (CE) NR. 2154/2002 AL CONSILIULUI
din 28 noiembrie 2002
de modificare a Regulamentului (CEE) nr. 4045/89 privind controalele efectuate de către statele membre asupra operațiunilor care fac parte din sistemul de finanțare prin Fondul European de Orientare și Garantare Agricolă, secțiunea Garantare
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei (1),
având în vedere avizul Parlamentului European (2),
întrucât:
(1)
Normele de selectare a întreprinderilor care urmează să fie controlate în sensul articolul 2 din Regulamentul (CEE) nr. 4045/89 (3) trebuie modificate pentru a lua în considerare evoluțiile survenite în ceea ce privește utilizarea tehnicilor de analiză a riscurilor pentru alte măsuri de control, pentru a lua în considerare inflația de după ultima modificare a Regulamentului (CEE) nr. 4045/89, precum și pentru a le oferi statelor membre o mai mare flexibilitate la selectarea întreprinderilor.
(2)
Este necesar să se definească dispoziții pentru cazurile în care statele membre desfășoară acțiuni comune care implică asistența reciprocă dintre statele membre. Reducerea numărului de controale, ca urmare a selectării întreprinderilor pe baza tehnicilor de analiză a riscurilor și a consolidării asistenței reciproce, nu trebuie să afecteze calitatea controalelor menționate.
(3)
Trebuie să se simplifice dispozițiile privind comunicarea solicitărilor de asistență reciprocă în conformitate cu articolul 7 din Regulamentul (CEE) nr. 4045/89.
(4)
Dispozițiile care reglementează participarea financiară a Comunității la cheltuielile statelor membre rezultate din aplicarea Regulamentului (CEE) nr. 4045/89 nu mai sunt relevante și trebuie eliminate.
(5)
Este, prin urmare, necesară modificarea în consecință a Regulamentului (CEE) nr. 4045/89,
ADOPTĂ PREZENTUL REGULAMENT:
Articolul 1
Regulamentul (CEE) nr. 4045/89 se modifică după cum urmează:
1.
articolul 1 se modifică după cum urmează:
(a)
alineatul 1 se înlocuiește cu următorul text:
„(1) Prezentul regulament se referă la controlul realității și regularității operațiunilor care fac direct sau indirect parte din sistemul de finanțare de către FEOGA, secțiunea Garantare, pe baza documentelor comerciale ale beneficiarilor sau debitorilor sau ale reprezentanților acestora, denumiți în continuare «întreprinderi».”;
(b)
se adaugă alineatul 5 cu următorul text:
„(5) În cadrul controalelor privind măsurile și proiectele de dezvoltare rurală care nu sunt excluse în mod explicit din domeniul de aplicare a acestor controale, în temeiul anexei la Regulamentul (CE) nr. 2311/2000 (4), este necesar să se țină seama de contextul specific în care se inserează aceste măsuri și proiecte
2.
la articolul 2, alineatul 2 se modifică după cum urmează:
(a)
la primul paragraf, „100 000 ECU” se înlocuiește cu „150 000 euro”;
(b)
la al patrulea paragraf, „300 000 ECU” se înlocuiește cu „350 000 euro”;
(c)
la al cincilea paragraf, „30 000 ECU” se înlocuiește cu „40 000 euro”;
3.
la articolul 3 alineatul 1, se adaugă următoarea liniuță:
„-
verificări, în ceea ce privește evidența contabilă sau înregistrările operațiunilor financiare, care reflectă, la data realizării controlului, realitatea documentelor care servesc ca bază, la organismul de intervenție, pentru plata ajutorului către beneficiar.”;
4.
articolul 7 se modifică după cum urmează:
(a)
la alineatul 1 se adaugă următorul paragraf:
„În cazul în care două sau mai multe state membre includ în programul comunicat în conformitate cu articolul 10 alineatul 1 o propunere de acțiune comună care implică o asistență reciprocă importantă, Comisia poate, la cerere, să autorizeze o reducere până la concurența de 25 % din numărul minim de controale prevăzute la articolul 2 alineatul 2 pentru statele membre în cauză.”;
(b)
la alineatul 2, al cincilea paragraf se înlocuiește cu următorul text:
„O prezentare generală a acestor solicitări se transmite Comisiei trimestrial, în termen de o lună de la încheierea fiecărui trimestru. Comisia poate solicita furnizarea unui exemplar al fiecărei solicitări în parte.”;
(c)
alineatul 4 se înlocuiește cu următorul text:
„(4) În cazul în care se solicită informații suplimentare într-un alt stat membru în cadrul controlului unei întreprinderi în conformitate cu articolul 2, în special în cazul verificărilor încrucișate în conformitate cu articolul 3, se pot înainta cereri specifice de control în care să se indice motivele unei astfel de solicitări. O prezentare generală a acestor solicitări specifice se transmite Comisiei trimestrial, în termen de o lună de la încheierea fiecărui trimestru. Comisia poate solicita furnizarea unui exemplar al fiecărei solicitări în parte.
Cererii de control i se dă curs cel târziu în termen de șase luni de la primirea sa; rezultatele controlului se comunică fără întârziere statului membru solicitant și Comisiei. Comunicarea către Comisie se realizează trimestrial în termen de o lună de la încheierea fiecărui trimestru.”;
5.
Articolele 12, 13, 14, 15, 16, 16a și 17 se elimină.
Articolul 2
Prezentul regulament intră în vigoare în a treia zi de la publicarea în Jurnalul Oficial al Comunităților Europene.
Prezentul regulament se aplică începând cu perioada de control 2003/2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2002.